text: Ung mand sigtet for Netto-røveri
  16 januar 2015 kl. 14.21
  Politiet har sigtet en 19-årig mand fra Skive i sagen om et røveri mod Netto i Brørup den 9. januar i år. Syd- og Sønderjyllands Politi takker for offentlighedens hjælp på Twitter.
  Politiet i Vejen har sigtet en 19-årig mand fra Skive for et røveri begået mod en Netto-forretning i Brørup. Røveriet skete den 9. januar, og den 13. januar sendte politiet en efterlysning ud med bilelde og signalement.
  Det var henvendelser på baggrund af denne efterlysning, der nu har ført til sigtelse i sagen.
  - Der er nogen, der har kunne genkende manden på hans tøj og ud fra den beskrivelse, vi sendte ud. Det er det, der har fået os ´på sporet af manden, fortæller leder af lokalpolitiet i Vejen, Lars Bjerregaard, til TV SYD.
  Den unge mand har erkendt at stå bag røveriet, og sagen skal nu for retten, så han kan få sin straf.
  Ifølge Lars Bjerregaard er henvendelserne på baggrund af en efterlysning rigtig vigtige i sådanne sager.
  - Vi har brug for offentligheden, når der er tale om disse genkendelsessager. Hvis ikke vi havde fået henvendelser i denne sag, så havde vi ikke fundet frem til den sigtede så hurtigt, siger han.
  Herunder kan du læse politiets tweet, hvor de takker for hjælpen med opklaringen:
  Vi har sigtet en 19-årig mand fra Skive for røveri mod Netto i Brørup d. 9. januar. Tusind tak for jeres hjælp m. identifikation #politidk
  
  